CELEX: 32018L0597
Language: hu
Date: 2018-04-18 00:00:00
Title: Az Európai Parlament és a Tanács (EU) 2018/597 irányelve (2018. április 18.) a Newcastle-betegség (baromfipestis) elleni védekezésre irányuló közösségi intézkedések bevezetéséről szóló 92/66/EGK irányelv módosításáról (EGT-vonatkozású szöveg. )

23.4.2018   
               
               
                  HU
               
               
                  Az Európai Unió Hivatalos Lapja
               
               
                  L 103/4
               
            AZ EURÓPAI PARLAMENT ÉS A TANÁCS (EU) 2018/597 IRÁNYELVE
      (2018. április 18.)
      a Newcastle-betegség (baromfipestis) elleni védekezésre irányuló közösségi intézkedések bevezetéséről szóló 92/66/EGK irányelv módosításáról
      (EGT-vonatkozású szöveg)
      AZ EURÓPAI PARLAMENT ÉS AZ EURÓPAI UNIÓ TANÁCSA,
      tekintettel az Európai Unió működéséről szóló szerződésre és különösen annak 43. cikke (2) bekezdésére,
      tekintettel az Európai Bizottság javaslatára,
      a jogalkotási aktus tervezete nemzeti parlamenteknek való megküldését követően,
      tekintettel az Európai Gazdasági és Szociális Bizottság véleményére (1),
      rendes jogalkotási eljárás keretében (2),
      mivel:
      
                  (1)
               
               
                  A 92/66/EGK tanácsi irányelv (3) megállapítja a Newcastle-betegség baromfik, valamint postagalambok és más, fogságban tartott madarak körében való járványkitörése esetén alkalmazandó uniós ellenőrző intézkedéseket.
               
            
                  (2)
               
               
                  A 92/66/EGK irányelv 15. cikke értelmében a Newcastle-betegséggel foglalkozó európai uniós referencialaboratóriumról az említett irányelv V. melléklete rendelkezik. Az említett irányelv V. melléklete ennek megfelelően megnevezi az említett laboratóriumot, és felsorolja annak feladatait és kötelezettségeit.
               
            
                  (3)
               
               
                  A 92/66/EGK irányelv 19. cikke meghatározza azokat az ellenőrző intézkedéseket, amelyeket a tagállamoknak meg kell hozniuk abban az esetben, ha a postagalambok vagy fogságban tartott madarak esetében felmerül a Newcastle-betegséggel való fertőzöttség gyanúja. A cikk előírja, hogy amennyiben az az említett ellenőrző intézkedések megfelelő alkalmazásához szükséges, a tagállamoknak a VI. mellékletben szereplő formanyomtatvány-mintával összhangban el kell látniuk a Bizottságot a betegség helyzetére és az alkalmazott ellenőrző intézkedésekre vonatkozó információval.
               
            
                  (4)
               
               
                  A 92/66/EGK irányelv 21. cikke előírja, hogy minden tagállamnak készenléti tervet kell készítenie, amely meghatározza a Newcastle-betegség járványkitörése esetén végrehajtandó nemzeti intézkedéseket. A cikk értelmében az említett terv elkészítésekor alkalmazandó kritériumokat az irányelv VII. melléklete állapítja meg.
               
            
                  (5)
               
               
                  A 92/66/EGK irányelv 24. cikke értelmében az irányelv mellékleteit szükség esetén, különösen a kutatás és a diagnosztikai eljárások terén elért fejlődés figyelembevétele érdekében a Tanácsnak a Bizottság javaslata alapján minősített többséggel kell módosítania.
               
            
                  (6)
               
               
                  A 92/66/EGK irányelv V., VI. és VII. melléklete meghatározza: i. a Newcastle-betegséggel foglalkozó európai uniós referencialaboratórium nevét és címét, valamint annak feladatait és kötelezettségeit; ii. a tagállamok által a betegség helyzetére és az alkalmazott ellenőrző intézkedésekre vonatkozó jelentéstételhez használandó formanyomtatvány-mintát; valamint iii. a Newcastle-betegség járványkitörése esetén végrehajtandó nemzeti intézkedéseket meghatározó készenléti tervek elkészítésekor a tagállamok által alkalmazandó minimumkritériumokat.
               
            
                  (7)
               
               
                  A Newcastle-betegség elleni védekezésre vonatkozó eljárások egyszerűsítése és észszerűsítése érdekében– különös tekintettel az (EU) 2017/625 európai parlamenti és tanácsi rendelet (4) 93. cikkében előírt, az európai uniós referencialaboratóriumok kijelölésével kapcsolatos új szabályokra, valamint a végrehajtási jogi aktusokra vonatkozó, az Európai Unió működéséről szóló szerződés 291. cikkében előírt új rendszerre –, továbbá a 92/66/EGK irányelv végrehajtása egységes feltételeinek biztosítása érdekében a 92/66/EGK irányelv V., VI. és VII. mellékletét el kell hagyni, és az említett mellékletek hatálya alá tartozó területeken végrehajtási hatásköröket kell a Bizottságra ruházni. Ezeket a végrehajtási hatásköröket a 182/2011/EU európai parlamenti és tanácsi rendeletnek (5) megfelelően kell gyakorolni.
               
            
                  (8)
               
               
                  Az egyértelműség érdekében a Newcastle-betegséggel foglalkozó európai uniós referencialaboratórium feladatait és kötelezettségeit a 92/66/EGK irányelv 15. cikkében kell meghatározni, a készenléti tervekre vonatkozó kritériumokat pedig az említett irányelv 21. cikkében kell meghatározni.
               
            
                  (9)
               
               
                  Az egységesség és hatékonyság érdekében a tagállamoknak biztosítaniuk kell ezen irányelv rendelkezéseinek kellő időben történő átültetését.
               
            
                  (10)
               
               
                  A 92/66/EGK irányelvet ezért ennek megfelelően módosítani kell,
               
            ELFOGADTA EZT AZ IRÁNYELVET:
      1. cikk
      A 92/66/EGK irányelv módosításai
      A 92/66/EGK irányelv a következőképpen módosul:
      
                  1.
               
               
                  A 15. cikk helyébe a következő szöveg lép:
                  „15. cikk
                  (1)   A Bizottság végrehajtási jogi aktusok útján kijelöli a Newcastle-betegséggel foglalkozó európai uniós referencialaboratóriumot. E végrehajtási jogi aktusokat a 25. cikkben említett vizsgálóbizottsági eljárás keretében kell elfogadni.
                  (2)   A Newcastle-betegséggel foglalkozó európai uniós referencialaboratórium feladatai és kötelezettségei:
                  
                              a)
                           
                           
                              a Bizottsággal konzultálva összehangolja a tagállamokban a Newcastle-betegség diagnosztizálására alkalmazott módszereket, nevezetesen az alábbiak révén:
                              
                                          i.
                                       
                                       
                                          szerológiai vizsgálatok és ellenszérumok előállítása céljából megállapítja a Newcastle-betegség vírustörzseinek típusát, valamint tárolja és rendelkezésre bocsátja azokat;
                                       
                                    
                                          ii.
                                       
                                       
                                          szabványosított szérumokat és más referenciareagenseket bocsát a nemzeti referencialaboratóriumok rendelkezésére a tagállamokban alkalmazott vizsgálatok és reagensek szabványosítása céljából;
                                       
                                    
                                          iii.
                                       
                                       
                                          létrehozza és fenntartja a Newcastle-betegség vírustörzs- és izolátumgyűjteményét;
                                       
                                    
                                          iv.
                                       
                                       
                                          időszakosan uniós szintű összehasonlító vizsgálatokat szervez az alkalmazott diagnosztikai eljárásokra vonatkozóan;
                                       
                                    
                                          v.
                                       
                                       
                                          összegyűjti és egybeveti az Unióban alkalmazott diagnosztikai módszerekre és az Unióban elvégzett vizsgálatok eredményeire vonatkozó adatokat és információkat;
                                       
                                    
                                          vi.
                                       
                                       
                                          a Newcastle-betegség epidemiológiájának jobb megértése érdekében a rendelkezésre álló legkorszerűbb módszerekkel karakterizálja a vírusizolátumokat;
                                       
                                    
                                          vii.
                                       
                                       
                                          figyelemmel kíséri a világban a Newcastle-betegséggel kapcsolatos megfigyelési, epidemiológiai és megelőzési módszerek terén elért fejlődést;
                                       
                                    
                                          viii.
                                       
                                       
                                          a gyors differenciáldiagnózis lehetővé tétele érdekében megőrzi a Newcastle-betegséget okozó vírussal és más lényeges vírusokkal kapcsolatos szakismereteket;
                                       
                                    
                                          ix.
                                       
                                       
                                          alapos ismereteket szerez a Newcastle-betegség felszámolására és ellenőrzésére használt állatgyógyászati immunológiai készítmények előállítására és alkalmazására vonatkozóan;
                                       
                                    
                        
                              b)
                           
                           
                              vírusizolátumoknak az igazoló diagnózis, karakterizálás és epidemiológiai vizsgálatok céljára történő átvétele révén tevékenyen részt vesz a Newcastle-betegség tagállamokban történő járványkitöréseinek diagnosztizálásában;
                           
                        
                              c)
                           
                           
                              az Unióban alkalmazott diagnosztikai eljárások összehangolása érdekében elősegíti a labordiagnosztikában jártas szakértők képzését és újraképzését.”
                           
                        
            
                  2.
               
               
                  A 19. cikk a következőképpen módosul:
                  
                              a)
                           
                           
                              az (5) bekezdés helyébe a következő szöveg lép:
                              „(5)   Amennyiben az az e cikkben előírt intézkedések megfelelő alkalmazásához szükséges, a tagállamok a Növények, Állatok, Élelmiszerek és Takarmányok Állandó Bizottsága keretében tájékoztatják a Bizottságot a betegség helyzetéről és az alkalmazott ellenőrző intézkedésekről.”;
                           
                        
                              b)
                           
                           
                              a szöveg a következő bekezdéssel egészül ki:
                              „(6)   A Bizottság végrehajtási jogi aktusok útján szabályokat állapíthat meg a tagállamok által e cikk (5) bekezdésével összhangban a Bizottságnak benyújtandó információkra vonatkozóan. E végrehajtási jogi aktusokat a 25. cikkben említett vizsgálóbizottsági eljárás keretében kell elfogadni.”
                           
                        
            
                  3.
               
               
                  A 21. cikk helyébe a következő szöveg lép:
                  „21. cikk
                  (1)   Minden tagállam készenléti tervet készít, amelyben meghatározza a Newcastle-betegség járványkitörése esetén végrehajtandó nemzeti intézkedéseket. A készenléti tervet a helyzet alakulásának figyelembevétele érdekében szükség esetén naprakésszé kell tenni.
                  A készenléti tervnek lehetővé kell tennie a Newcastle-betegség járványkitörésének gyors és hatékony felszámolásához szükséges létesítményekhez, felszereléshez, személyzethez és minden más megfelelő eszközhöz való hozzáférést. A tervnek pontosan meg kell jelölnie azokat a vakcinázási követelményeket, amelyeket az egyes tagállamok a sürgősségi vakcinázáshoz szükségesnek tartanak.
                  (2)   A készenléti terveket és azok bármely naprakésszé tett változatát be kell nyújtani a Bizottságnak.
                  (3)   A Bizottság megvizsgálja a készenléti terveket és azok esetleges naprakésszé tett változatait annak megállapítása érdekében, hogy azok lehetővé teszik-e a kívánt célkitűzés elérését, és adott esetben módosítási javaslatot tesz az érintett tagállamoknak annak biztosítására érdekében, hogy a tervek összhangban legyenek a többi tagállam terveivel.
                  A Bizottság a készenléti terveket és azok naprakésszé tett változatait – a szükséges módosításokkal együtt – a 25. cikkben említett vizsgálóbizottsági eljárás keretében hagyja jóvá.
                  (4)   A Bizottság végrehajtási jogi aktusok útján meghatározhatja a tagállamok által a készenléti tervek elkészítésekor alkalmazandó kritériumokat. E végrehajtási jogi aktusokat a 25. cikkben említett vizsgálóbizottsági eljárás keretében kell elfogadni.”
               
            
                  4.
               
               
                  A 25. cikk helyébe a következő szöveg lép:
                  „25. cikk
                  (1)   A Bizottság munkáját a 178/2002/EK európai parlamenti és tanácsi rendelet (*1) 58. cikkének (1) bekezdésével létrehozott Növények, Állatok, Élelmiszerek és Takarmányok Állandó Bizottsága segíti. Ez a bizottság a 182/2011/EU európai parlamenti és tanácsi rendelet (*2) értelmében vett bizottságnak minősül.
                  (2)   Az e cikkre történő hivatkozáskor a 182/2011/EU rendelet 5. cikkét kell alkalmazni.
               
            
                  5.
               
               
                  Az V., VI. és VII. mellékletet el kell hagyni.
               
            2. cikk
      Átültetés
      A tagállamok 2018. június 30-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
      Ezeket a rendelkezéseket a tagállamok 2019. január 1-jétől alkalmazzák.
      Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
      3. cikk
      Átmeneti rendelkezés
      A 92/66/EGK irányelv ezen irányelv általi módosítása előtti változatának V. mellékletében említett, Newcastle-betegséggel foglalkozó európai uniós referencialaboratórium kijelölése hatályban marad mindaddig, amíg a Newcastle-betegséggel foglalkozó európai uniós referencialaboratórium a 92/66/EGK irányelv ezen irányelvvel módosított változatának 15. cikkével összhangban kijelölésre nem kerül.
      4. cikk
      Hatálybalépés
      Ez az irányelv az Európai Unió Hivatalos Lapjában való kihirdetését követő napon lép hatályba.
      5. cikk
      Címzettek
      Ennek az irányelvnek a tagállamok a címzettjei.
      
         Kelt Strasbourgban, 2018. április 18-án.
         
            
               az Európai Parlament részéről
            
            
               az elnök
            
            A. TAJANI
         
         
            
               a Tanács részéről
            
            
               az elnök
            
            L. PAVLOVA
         
      
      
         (1)  2018. február 14-i vélemény (a Hivatalos Lapban még nem tették közzé).
      
         (2)  Az Európai Parlament 2018. március 14-i álláspontja (a Hivatalos Lapban még nem tették közzé) és a Tanács 2018. április 12-i határozata.
      
         (3)  A Tanács 92/66/EGK irányelve (1992. július 14.) a Newcastle-betegség (baromfipestis) elleni védekezésre irányuló közösségi intézkedések bevezetéséről (HL L 260., 1992.9.5., 1. o.).
      
         (4)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
      
         (5)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
      
         (*1)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.)
      
         (*2)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”